የአይቮሪኮስት መንግሥት የተከሰተውን ተቃውሞ ለመፍታት ስምምነት ላይ መድረሱን አስታወቀ
በአይቮሪኮስት የሀገሪቱ የመከላከያ ሠራዊት አባላት ያስነሱትን ተቃውሞ ተከትሎ መንግስት ችግሩን ለመፍታት ከተቃዋሚዎች ጋር ስምምነት ላይ መድረሱን አስታወቀ፡፡ሆኖም የአይቮሪኮስት መከላከያ ሠራዊቱ ቃለ አቀባዮች ጥያቄያቸው እስካልተፈታ ድረስ ስምምነት እንደማይኖር አሳስበዋል፡፡ ባለፈው አርብ ጀምሮ በሀገሪቱ ከተሞች በመከላከያ ሠራዊት አባላት የተቀሰቀሰው ተቃውሞ ያልተከፈለ ውዝፍ ቦነስን መሠረት ያደረገ ነው፡፡  ተቃዋሚ የመከላከያ ሠራዊቱ አባላት በአይቮሪኮስት ዋና ከተማ አቢጃን በፕሬዝዳንቱ ቤተ መንግስት የተኩስ ድምፅ አሰምተዋል፡፡ተቃውሞው በሀገሪቱ ሌሎች ሶስት ከተሞችም ተቀጣጥሎ በትላንትናው እለት ታይቷል፡፡ይህን ተከትሎ የሀገሪቱ መንግስት የመከላከያ ሰራዊቱ አባላት ያነገቡትን መሳሪያ አውርደው ሰላማዊ በሆነ መንገድ ጥያቄያቸውን እንዲያቀርቡ ሲወተውት ቆይቷል፡፡በሀገሪቱ ተቃውሟቸውን እያስደመጡ ያሉት የመከላከያ ሰራዊቱ አባላት ጥያቄን ለመመለስ ከአባላቱ ጋር መንግስት ስምምነት ላይ መድረሱን ደግሞ የሀገሪቱ የመከላከያ ሰራዊት ሚኒስትር አሊያን  ሪቻርድ ዶንዋሂ አስታውቀዋል፡፡የመከላካያ ሚኒስትሩ በሀገሪቱ የቴሌቭዥን ጣቢያ  ስምምነት ስለመደረሱ ቢናገሩም ሁለት የተቃዋሚ ቃል አቀባይዮች ለሮይተርስ እንደተናገሩት ግን ከመንግስት ጋር ስምምነት ላይ እንዳልደረሱ አስረድተዋል፡፡አሁን በአይቮሪኮስት በመከላከያ ሠራዊቱ አባላት የተቀሰቀሰው ተቃውሞ አንድ ጥያቄ አስነስቷል፡፡ ለአስር ዓመታት በሀገሪቱ ደም አፈሶ ያለፈውና በ2011 እ.ኤ.አ የተጠናቀቀው ቀውስ ድጋሜ እንዳይቀሰቀስ ተፈርቷል፡፡የቀድሞው የሀገሪቱ ፕሬዝዳንት ሎረን ባግቦ በምርጫ አልተሸነፍኩም ማለታቸውን ተከትሎ በተቀሰቀሰው ግጭት በርካቶች ህይወታቸው ማለፉ አይዘነጋም፡፡በዚህ የግጭት ወቅት የአሁኑ የሀገሪቱ ፕሬዝዳንት አላሳን ኦታራ ወደ ሥልጣን እንዲመጡ ከረዷቸው የመከላከያ ሠራዊቱ አባላትም በአሁኑ ተቃውሞ እንደተቀላቀሉ ነው የተነገረው፡፡አላሳን ኦታራ ስምንት ሺህ አራት መቶ ታማኝ ወታደሮች በዚያን ወቅት ከበራቸው ከሀገሪቱ ሃያ ሁለት ሺህ ጠንካራ የመከላካያ ሰራዊት አባላት ጋርም ውህደት ማድረጋቸው ይታወሳል፡፡አሁን በሀገሪቱ በመከላከያ ሰራዊቱ አባላት የተቀሰቀሰው ተቃውሞ ዋነኛ ምክንያቱ የቦነስ ጥያቄ ክፍያ ቢሆንም የደሞዝ ጭማሪ ጥያቄ እንዳዘለም ነው ቢቢሲ የዘገበው፡፡ተቃውሞው በዋና ከተማዋ አቢጃን ተነስቶ በሌሎችም ተስፋፍቷል ነው የተባለው፡፡በመካከለኛና ዝቅተኛ ገቢ የሚያገኙት በአኩንዶ ከተማም ነዋሪ የሆኑት  የመከላከያ ኃይሉ አባላት ተቃውሞ አሰምተዋል፡፡የአላሳን ኦታራ ደጋፊ ኃይሎች በዚች ከተማ መንገድ ዘግተዋል፣ የፈረንሳይ ኃይሎችም በሀገሪቱ ከፍተኛ መዋዕለ ንዋይ በሚያፈሱባትና የፈረንሳይ የትራንስፖርት ሰጭ ተቋማት በሚገኙባት ባሎሬ አሁን ጥበቃውን አጠናክረዋል፡፡ይህ ሀገሪቱ አሁን ዳግም ደም አፋሳሽ ወደ ሆነ ግጭት እንዳትገባ ስጋት እንደፈጠረም ነው የተለያዩ ዓለም አቀፍ የመገናኛ ብዙሃን እየዘገቡ የሚገኙት፡፡  (ምንጭ: ቢቢሲ)  